15 Fa re ruta, e ka ne e le mo bodireding jwa tshimo kgotsa mo phuthegong, re ka baya mabaka ka tsela e e utlwalang go tlhalosa dinonofo tsa ga Jehofa le ditsela tsa gagwe. Tsela nngwe e e nang le matswela thata ke ka go baya mabaka re dirisa polelwana e e reng ‘bogolo jang’ e Jesu a neng a tle a e dirise. (Luke 11:13; 12:24) E re ka mokgwa ono wa go baya mabaka o farologanya dilo, o ka dira gore dintlha di utlwale sentle. Go bontsha kafa thuto ya molelo wa dihele e se nang tlhaloganyo ka teng, re ka nna ra re: ‘Ga go na rre yo o lorato yo o ka otlhayang ngwana wa gagwe ka go tsenya letsogo la gagwe mo molelong. A bo kgopolo fela ya molelo wa dihele e tshwanetse ya bo e sa ratege bogolo jang mo go Rraarona yo o lorato yo o kwa legodimong!’ (Jeremia 7:31) Fa re batla go ruta gore Jehofa o tlhokomela mongwe le mongwe wa batlhanka ba gagwe, re ka re: ‘Fa e le gore Jehofa o itse nngwe le nngwe ya dinaledi tse di dimilione di le diketekete ka maina, a bo a tshwanetse a bo a amega bogolo jang ka batho ba ba mo ratang le ba ba rekilweng ka madi a Morwawe a a tlhwatlhwakgolo!’ (Isaia 40:26; Ditiro 20:28) Go baya mabaka ka tsela eno e e tlhatswang pelo go ka re thusa gore re fitlhelele dipelo tsa batho ba bangwe.